
asupra propunerii legislative pentru modificarea art.25 alin.3 din

 Legea nr. 705/2001 privind sistemul naţional de asistenţă socială

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea art.25 alin.3 din Legea nr.705/2001 privind sistemul naţional de asistenţă socială, trimisă cu adresa nr. 252 din 23 mai 2002.


La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Ministerului Muncii şi Solidarităţii Sociale – Direcţia Generală Asistenţă Socială. 

Comisia a fost sesizată cu dezbaterea şi avizarea propunerii legislative mai sus menţionate în procedură de urgenţă.

Propunerea legislativă face parte din categoria legilor organice, conform prevederilor art.72 alin.(3) din Constituţia României.

Proiectul de lege are ca obiect de reglementare  modificarea prevederilor alin. (3) al art. 25 în sensul organizării sistemului de servicii şi stabilirii condiţiilor de acordare a acestora prin lege specială, urmând ca modul de aplicare să se aprobe prin hotărâre a Guvernului.
Comisia propune plenului respingerea propunerii legislative întrucât conform prevederilor articolului 7 coroborat cu prevederile articolului 54 din Legea nr. 705/2001, realizarea măsurilor de asistenţă socială, respectiv a prestaţiilor şi serviciilor, precum şi finanţarea acestora vor fi reglementate prin legi speciale.

De asemenea, art. 25 alin.(1) din lege prevede că Ministerul Muncii şi Solidarităţii Sociale stabileşte priorităţile naţionale în ceea ce priveşte serviciile sociale şi iniţiază proiecte de acte normative pentru reglementarea acordării acestora. Prin urmare, Legea nr. 705/2001, ca lege organică, este permisivă în ceea ce priveşte reglementarea, atât prin legi speciale, cât şi prin hotărâri ale Guvernului a organizării şi acordării serviciilor sociale.


La dezbaterea acestui proiect de lege au participat ca invitate din partea Ministerului Muncii şi Solidarităţii Sociale: d-na Georgeta Gheorghe – director general, d-na Mihaela Grecu – director adjunct şi d-na Magda Filip – director. 

La lucrările comisiei au fost prezenţi 15 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 10 iulie 2002, Comisia propune respingerea acesteia cu unanimitate de voturi.

